
I.ВЪВЕДЕНИЕ
Разработването и приемането на настоящата програма се налага поради факта, че проблема с безстопанствените кучета е сериозен за обществото и има многостранни измерения – здравни, социално-битови, икономически и екологични.
Популацията на безстопанствените кучета се състои от изоставени, изгубени, родени на улицата и домашни кучета, оставени на обществени места без надзор, които водят до рискове за населението, като се създава опасност от пренасяне на заразни и паразитни болести, нападения, ухапвания и предизвикване на пътнотранспортни произшествия, замърсяване на околната среда. Безстопанствените кучета създават дискомфорт, провокиран от шума и предизвикват страх сред гражданите. 
Причините за наличието на безстопанствени кучета са от различен характер.
Едни от тях, свързани с обществеността, са липсата на популяризация на проблема с безстопанствените кучета и рисковете, които крие той, недостатъчната информираност на населението относно задълженията им при отглеждането на домашни кучета, ненасърчаване на отговорното отглеждане на кучетата и тяхната кастрация, слаба активност при осиновяването им от приюти.   
Други са свързани с поведението на собствениците на домашни кучета и включват безотговорно придобиване, отглеждане, размножаване и разпространение, безнадзорно извеждане и оставяне без контрол. Основен проблем е притеснението за сигурността на населението, в резултат на което гражданите използват кучета за охрана – на стопански постройки, на жилища, на производствени обекти. В една част от случаите, когато отпадне нуждата от охрана, собствениците изоставят кучетата. В други случай се касае за недобре преценени възможности за отглеждане на домашни любимци, които се пускат на улицата. В голямата си част тези собственици не изпълняват своите задължения при отглеждане на домашните кучета, като не са ги предоставяли на регистриран ветеринарен лекар, който упражнява ветеринарномедицинска практика за издаване на паспорт, ваксинация, обезпаразитяване и регистрация чрез поставяне на микрочип и въвеждане на данните в Интегрираната информационна система на Българската агенция по безопасност на храните (БАБХ). Това е едно от основните задължения на собствениците при отглеждане на домашните кучета, което те не изпълняват.
Друга група причини е свързана с дейността на развъдчиците на кучета и се състои в извършване на нерегламентирана продажба и затруднения от различен характер при осъществяването на контрол върху търговията и развъдната дейност с кучета. 
Националната програма за овладяване на популацията на безстопанствените кучета на територията на Република България въвежда интегриран, цялостен, дългосрочен подход на национално ниво, целящ управление на съществуващите популации от безстопанствени животни. Съгласно чл.40а, ал.1 от Закона за защита на животните програмата се основава на следните принципи:
- постигане на здравословна среда за гражданите на Република България и подобряване хуманното отношение към животните;
- управление и намаляване на популацията от безстопанствени кучета по ефективен начин чрез масова кастрация.
	В съответствие с разпоредбите на Закона за защита на животните и Националната програма за овладяване на популацията на безстопанствените кучета на територията на Република България е вменено общините да разработват и прилагат Общински програми за овладяване на популацията на безстопанствените кучета.
	Общинската програма за овладяване популацията на безстопанствените кучета на територията на Община Кирково и плана за действие е изготвена в изпълнение на чл. 40, ал.3 от Закона за защита на животните (ЗЗЖ) и разпоредбите на Закона за ветеринарномедицинската дейност (ЗВМД), както и изискванията, поставени на България и останалите страни, членки на Европейския съюз, по отношение на грижата и хуманното отношение към животните.
	Програмата се основава на принципите, заложени в Закона за защита на животните, във връзка с Националната програма за овладяване популацията на безстопанствените кучета на територията на Република България. 
	Успехът на програмата за овладяване популацията на бездомни кучета е в прилагане на комплекс от мерки, при които усилията на общинската власт, ветеринарните специалисти, природозащитните организации, и гражданите са насочени в една обща посока – намиране на хуманно и съвременно решение на проблема.

II. ЦЕЛИ И ЗАДАЧИ НА ПРОГРАМАТА
ОСНОВНА ЦЕЛ НА ПРОГРАМАТА:
Програмата има за цел установяване на дългосрочни и ефективни мерки, които ще доведат до овладяване на популацията на безстопанствените кучета на територията на общината чрез:
а) прилагане на механизмите за ефективен контрол и намаляване на популацията на безстопанствените кучета на територията на общината, предвидени в българското законодателство;
б) прилагане на механизмите за ефективен контрол на отглеждането, развъждането и търговията с кучета, предвидени в българското законодателство;
в) повишаване културата на отглеждане на домашни кучета и насърчаване на тяхната кастрация и регистрация

ЗАДАЧИ НА ПРОГРАМАТА:
а) Анализиране и набелязване на мерки за отстраняване на причините, водещи до възникване и увеличаване на популацията на безстопанствените кучета на територията на общината;
б) Идентификация, регистрация и въвеждане на данни за кучетата на територията на общината в Интегрираната информационна система на БАБХ; 
в) Регистрация на всички обекти за развъждане на кучета, съгласно изискванията на чл. 137 от ЗВД;
г) Регистрация и контрол на всички търговци на кучета (обекти и/или юридически и физически лица);
д) Масова кастрация на безстопанствените кучета; 
е) Стимулиране на кастрацията на домашни кучета;
ж) Стимулиране осиновяването на безстопанствени кучета;
з) Повишаване на информираността и отговорността на гражданите при отглеждането на домашни кучета;
и) Засилване на обществения контрол и контрола на държавните органи при работата по овладяване на популацията на безстопанствените кучета на територията на общината.

III. НОРМАТИВНА БАЗА И МЕЖДУНАРОДЕН ОПИТ
– Закон за защита на животните.
–  Закон за ветеринарномедицинската дейност.
–  Европейската конвенция за защита на животните.
– Национална Програма за овладяване популацията на безстопанствените кучета

IV. АНАЛИЗ НА ОБСТАНОВКАТА
Описание на проблема.
Големият брой безстопанствени кучета води до:
 пренасяне на болести, опасни за човека – бяс, ехинококоза, бруцелоза, микроспория, демодекоза и др.;
 регистрирани са случаи на ухапвания на хора от кучета;
 много хора се страхуват от кучета.
 през нощта, шумът създаван от животните смущава гражданите.

Причини за възникване на проблема:
 Липса на контрол върху популацията на домашните кучета (изоставяне на домашни кучета от собственици, същите се размножават и стават причина за увеличаване на популацията на безстопанствените кучета);
 Неефективност на прилаганите до момента методи и несъобразяване с комплексния характер на проблема;
 Временното използване на кучета за пазачи на вили, строежи, гаражи и др., след което се изоставят;
 Липса на хуманно образование за отношението към животните и грижите, от които се нуждаят – собствениците не са подготвени за проблемите, съпровождащи отглеждането на кучета, в резултат на което при възникнали трудности може да ги изоставят;
 Липса на финансов ресурс за справяне с проблема;

Популация на безстопанствените кучета.
Кучето достига полова зрялост на 7-8 месечна възраст, ражда два пъти годишно средно по 5 до 8 кученца. Очевидно е, че само няколко изгонени домашни кучета са в състояние за кратко време бързо да увеличат броя на безстопанствените кучета. Ако не се вземат навременни мерки, броят им нараства докато достигне определен максимум. Този максимум се нарича “носещ капацитет на средата ” и зависи от условията на средата – количество храна, вода и възможности за подслон. При достигане на носещия капацитет на средата раждаемостта и смъртността на безстопанствените кучета се изравняват, което означава че броят им не се увеличава. Ако в тази ситуация се предприеме само отстраняване на безстопанствените кучета ще се предизвика освобождаване на ниши, които за кратък период ще бъдат заети от други кучета – новородени или мигриращи, т.е. ще се наблюдава временно намаляване броя на безстопанствените кучета, последвано от възстановяване, пак намаляване и възстановяване – един цикличен и непрестанен процес.

Анализ на обстановката в населените места на Община Кирково.
Проблема с бездомните кучета нараства постоянно. Има населените места, в които се наблюдава нарастваща популацията на безстопанствените кучета. Такива са основно селата Бенковски, Фотиново, Чорбаджийско. Основната причина за наличието на безстопанствени кучета е недостатъчният контрол върху популацията на домашните кучета, която е пряко свързана с увеличаване на броя на домашните кучета и липсата на контрол за тяхното размножаване, както и изоставянето им от страна на собствениците. Подобна е ситуацията и с кучета, които се отглеждат в строителни обекти и вилни зони. Констатирана е недобра информираност на гражданите от ползите от кастрация на домашните любимци. Съществуването на безстопанствени кучета в дадено населено място се благоприятства също от хранителен ресурс, вода и подслон. Установени са редица случаи на хранене на животни с необработена храна, включително сурово месо и остатъци, което е допълнителна предпоставка за пренос на заразни болести и агресивно поведение на животните. Създава се дискомфорт на гражданите и съществува риск за хората, тъй като безстопанствените кучета са преносители на болести, опасни за човека – бяс, кучешка тения, бруцелоза, микроспория и др. 
	Във връзка с динамиката на популацията на безстопанствените кучета в Националната програма за овладяване на популацията от безстопанствени кучета е предвидено преброяване на територията на всяка община.
Преброяването започва с уведомление от министъра на земеделието, храните и горите до кметовете на общини със заложен в него срок.
Кметовете на общини издават заповед за извършване на преброяването. Същото се извършва от представители на общината, организации за защита на животните или от други юридически лица, при спазване на принципа за липса на конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество. В преброяването не могат да се включват участниците в дейностите по Програмата, извършващи кастрация и обработка на кучетата. 
Преброяването се извършва веднъж на всеки две години в периода март-юни или септември-ноември.
При преброяването се отчита всяко куче, намиращо се на обществено място без видимо присъствие на собственик. 
Преброяването се извършва по методика като задължително се отчита приблизителната възраст, пол, видимото здравословно състояние и наличието или липсата на видима маркировка за извършена кастрация. 
След извършване на преброяването се съставя протокол, който се изпраща в общината и Областна дирекция по безопасност на храните (ОДБХ). Областната дирекция обобщава данните от протоколите и ги изпраща в Българската агенция по безопасност на храните, която изготвя доклад и го публикува на интернет-страницата си. Същият доклад се изпраща в Министерството на земеделието, храните и горите.
V. МЕРКИ ЗА НАМАЛЯВАНЕ НА ПОПУЛАЦИЯТА И ТРАЙНО РЕШАВАНЕ НА ПРОБЛЕМА С БЕЗСТОПАНСТВЕННИТЕ КУЧЕТА
МЯРКА I ЗА ОВЛАДЯВАНЕ И КОНТРОЛ НА ПОПУЛАЦИЯТА НА БЕЗСТОПАНСТВЕНИТЕ КУЧЕТА ЧРЕЗ КАСТРАЦИЯ:
Подходът за овладяване популацията на безстопанствените кучета, заложен в Закона за защита на животните, включва тяхното залавяне, кастрация и връщане по местата на залавянето им, чиято цел е да спре цикличния процес по запълване на освободените места. Кастрирането на кучетата и връщането им по местата, от които са заловени няма да позволи освобождаване на ниши, защото ще са запълнени с животни, които не се възпроизвеждат, т.е. ще се блокира раждаемостта. 
Действащото законодателство от своя страна насърчава кастрацията на домашните кучета като техните собственици са освободени от “такса за притежаване на куче”, съгласно разпоредбите на чл. 175, ал. 2, т. 5 от Закона за ветеринарномедицинската дейност.   
Програмата въвежда масова кастрация, което включва кастрация на такъв брой животни, който ще доведе до постигане на ниво не по-ниско от 50% кастрирани животни от общата популация на безстопанствените кучета в рамките на първите 12 месеца от изпълнението на Програмата и поддържане на ниво над 70% за следващите години от изпълнението й. 
1. Кмета на общината публикува на интернет страницата на общината обявление за заявяване на участие за извършване на дейностите по залавяне, кастрация, маркиране, ваксинация, обезпаразитяване и връщане по места на обработените безстопанствени кучета. 
2. Залавянето на безстопанствените кучета се осъществява от екипи за залавяне на безстопанствените кучета и от доброволци. Общината осигурява необходимия брой екипи за залавяне на безстопанствените кучета. При необходимост, може да бъдат използвани екипи от съседна община. Членовете на екипите трябва да са преминали курс по защита и хуманно отношение към животните като се ръководят и контролират от ветеринарен лекар. Акциите по залавяне на кучета се извършват по предварително изготвен и утвърден годишен график, който се предоставя за одобрение на кмета на общината и по процедурен план за залавяне и транспортиране на животните. При залавянето на кучето се поставя нашийник с идентификационен номер.
3. За извършване на ветеринарномедицинските дейности, екипите и доброволците предоставят заловените безстопанствените кучета с приемо-предавателен протокол по образец (когато се предоставят от екип по залавяне) или информационен талон № 1 за залавяне, приемане и връщане на безстопанствени кучета по образец (когато се предоставят от доброволец) на амбулаториите. Протоколът/информационния талон се издава в три екземпляра - един за екипа/доброволците, един за амбулаторията и един за съответната община и в него се вписват датата, мястото на залавяне и броя на безстопанствените кучета с опис на идентификационните номера на нашийника, поставен при залавянето. Управителят на амбулаторията предприема незабавни мерки за установяване на данни за наличие или липса на регистрация на кучето. В случай на такава, управителят уведомява собственика на кучето. При невъзможност на собственика за явяване в същия ден, кучето се транспортира до най-близкия приют. При неявяване на собственика в 7-дневен срок от уведомяването, кучето се кастрира, маркира, обезпаразитява, ваксинира срещу бяс и се предоставя на нов собственик. Неосиновените се връщат по местата на залавянето им.  
4. Ветеринарномедицинските дейности по програмата включват кастрация, маркиране чрез татуиран на едното ухо идентификационен номер или електронен чип и V-образно купиране на другото ухо или друга видима ушна маркировка, обезпаразитяване и ваксинация срещу бяс на безстопанствените кучета. Управителят на ветеринарномедицинската амбулатория вписва кучетата в регистър и издава ветеринарномедицински паспорт.
5. Ветеринарномедицинските дейности се извършват от ветеринарни лекари, осъществяващи практика в регистрирани ветеринарномедицински заведения, като се осигурява престой от минимум 24 часа за следоперативно възстановяване на кучетата. 
6. Ветеринарните лекари удостоверяват извършените ветеринарномедицински дейности  чрез водене на дневник по образец с данни за всяко куче – възраст, външни белези, пол, килограми, номер на микрочип и паспорт, дати на кастрация и поставени ваксини, обезпаразитяване, въвеждане във ВетИС и попълнен информационен талон № 2 за кастриране, обезпаразитяване и маркиране на безстопанствено куче по образец. В началото на всеки месец ветеринарните лекари представят на кмета копия от посочените документи и копия от приемо-предавателните протоколи и информационни талони № 1.
7. След извършване на ветеринарномедицинските дейности, ветеринарният лекар преценява продължителността на следоперативния престой съобразно т.5, след което безстопанствените кучета се връщат по местата на тяхното залавяне, като същите предварително се съгласуват с кмета на общината и/или кмета на населеното място. Не се допуска връщането на кучетата в дворове на детски ясли и градини, училища, болници и в близост до площадки за игра на деца, автомагистрали и летища, съгласно чл. 48 от Закона за защита на животните.
8. В случаите на чл. 48 от ЗЗЖ или при болни и нуждаещи се от продължително лечение кучета, същите се настаняват във временни приюти. Евтаназия на безстопанствени кучета,  настанени във временни приюти, се допуска при условията на чл. 179, ал. 3, т. 1, 2 и 4 от Закона за ветеринарномедицинската дейност след поставяне на диагноза при клиничен преглед и изследвания. При назначаване на евтаназия се съставя индивидуален протокол, който съдържа основанията за прилагането й. Протоколът се подписва от ветеринарния лекар, от управителя на приюта и от трето лице.
9. За върнатите по места кучета, граждани и организации за защита на животните могат да заявят желание за поемане на грижите за тях. В тези случаи те се задължават да подпишат декларация по чл. 47, ал. 3 от Закона за защита на животните и да изпълняват изискванията на чл. 49 и 50 от ЗЗЖ, т. е. да обезпаразитяват на всеки три месеца и да реваксинират срещу бяс върнатите по места кучета, за които поемат грижи и отговорност. Задължават се ежегодно да заверяват паспорта на кучето в общинската администрация за извършените обезпаразитявания и ваксинации, и да вземат мерки за предотвратяване на агресивното поведение на кучетата към хора или животни. При сигнал за агресивно поведение на куче се извършва проверка от общината с участието на регистрирани/официални ветеринарни лекари. В случай, че сигналът за агресивно поведение на куче е подаден от организации за защита на животните, последните също може да участват в проверката. 
При липса на граждани и организации за защита на животните, заявили желание за поемане на грижите за тях, върнатите по места кучета са под контрола и грижите на общината.  
МЯРКА II. Определяне на места за разходка на кучета, както и организиране и обозначаване на места, забранени за разходка на домашни кучета.
МЯРКА III. Контрол върху изискванията за отглеждане на домашни кучета. Контролът по спазване на програмата се извършва от кмета на Община Кирково и кметовете на съответните кметства.
МЯРКА IV. Създаване на организация за регистриране на домашните кучета и маркирането им като такива с подходяща маркировка.
Регистрацията на домашни кучета се извършва, съгласно чл. 174 от ЗВД. Общинска администрация – Кирково изготвя и поддържа регистър на домашните кучета на база подадени заявления и декларации.
Таксата за домашни кучета се събира от Общинска администрация – Кирково.
 VI. ИЗИСКВАНИЯ ЗА РЪКОВОДСТВО, КООРДИНАЦИЯ, КОНТРОЛ И ИЗПЪЛНЕНИЕ НА ПРОГРАМАТА
1. Ръководство
Кметът на общината ръководи изпълнението на програмата и планът по чл.40, ал.3 и ал.4 от ЗЗЖ.
2. Координация 
На местно ниво координацията се осъществява чрез взаимодействие между Кмета на общината, Областната дирекция по безопасност на храните, областната колегия към Българския ветеринарен съюз и Организация за защита на животните. 
На национално ниво координирането е чрез взаимодействие между Министерството на земеделието, храните и горите, Българската агенция по безопасност на храните, Министерство на финансите, Министерство на здравеопазването, Национално сдружение на общините в Република България, Български ветеринарен съюз и Организации за защита на животните.
3. Контрол по изпълнението
Контролът по изпълнение на Общинската програма за овладяване популацията на безстопанствените кучета на територията на община Кирково и планът по чл.40 ал.3 от ЗЗЖ се осъществява от министъра на земеделието, храните и горите чрез БАБХ.
4. Участници в програмата
· Общински съвет 
1. Предвижда средства за изпълнение на програмата, както и средства за последващ контрол;
2. Ежегодна актуализация на Програмата и съответния бюджет, въз основа на годишния отчет на кмета. 
· Общинска администрация
1. Поддържа регистър на кучетата-компаньони по чл.174 от ЗВД ; 
2. Организира дейностите по изпълнение на Програмата; 
3. Осигурява контрол за спазване хуманното отношение към животните съгласно изискванията на ЗЗЖ;
4. Разглежда жалби и сигнали, свързани с кучета - компаньони и бездомни кучета; 
5. Извършва проверка на сигналите и жалбите с цел разрешаването на проблемите, потвърдени от проверките на постъпилите жалби и сигнали; 
6. Организира и провежда кампании за намиране собственици на кучета, за хуманно отношение към животните и популяризиране на Програмата за намаляване на популацията. 
· Организации за защита на животните
1. Съдействат на общината чрез свои представители за изпълнение на мерките в програмата; 
2. Информират се за постъпилите жалби и сигнали, свързани с кучета - компаньони и бездомни кучета;
3. Участват в разрешаването на проблемите, потвърдени от проверките на постъпилите жалби и сигнали от граждани; 
4. Организират и провеждат кампании за намиране собственици на кучета. 
5. Участват в съвместни кампании за намиране собственици на кучета, за хуманно отношение към животните и популяризиране на Програмата за намаляване на популацията. 
VІI. СРЕДСТВА, РЕСУРСИ И ВРЕМЕ ЗА ИЗПЪЛНЕНИЕ НА ПРОГРАМАТА
Източници на финансиране и материално обезпечаване на Програмата за овладяване популацията на безстопанствените кучета на територията на Община Кирково, съгласно чл. 40 б от ЗЗЖ.
Държавен бюджет.
Общински бюджет.
Постъпления от такси.
Дарения от физически и юридически лица.
Международни програми и проекти.
Организации за защита на животните.
VІII. ОЧАКВАНИ РЕЗУЛТАТИ
С прилагането на Общинската програма за овладяване популацията на безстопанствените кучета на територията на община Кирково се очакват следните резултати:
1. Повишаване безопасността на градската среда;
2. Значително намаляване на броя на безстопанствените кучета и установяване на контрол върху тяхната популация на територията на общината;
3. Намаляване на рисковете от разпространението на заболявания, пренасяни от безстопанствените кучета;
4. Увеличаване на информираността, отговорността и активността на гражданите при отглеждане на домашни кучета.
IX. МОНИТОРИНГ ЧРЕЗ ИНДИКАТОРИ ЗА ИЗПЪЛНЕНИЕ
Мониторингът ще бъде осъществяван по следните индикатори за изпълнение:
1. Брой на безстопанствени кучета, както следва: 
- заловени;
- идентифицирани;
- кастрирани; 
- ваксинирани;
- обезпаразитени;
- настанени в приюта;
- върнати по места;
- осиновени;
- евтаназирани;
- умрели.
2. Брой на домашни кучета, както следва:
- регистрирани;
- кастрирани. 
3. Брой извършени проверки, както и:
- подадени сигнали, молби и жалби;
- констатирани нарушения;
- дадени предписания;
- съставени актове за установяване на административни нарушения и наказателни постановления.

X. ЗАКЛЮЧИТЕЛНИ РАЗПОРЕДБИ
Настоящата Програма за овладяване популацията на безстопанствените кучета на територията на Община Кирково е изготвена, съгласно чл. 40 от Закона за защита на животните, приета е с Решение № 278 от 30.10.2025 год., взето с Протокол № 25/ 30.10.2025 г. на Общинския съвет – Кирково и влиза в сила, след приемането й от Общински съвет – Кирково за срок 2025 г. – 2030 г.

ХI. ПЛАН ЗА ДЕЙСТВИЕ
	№
	Действия
	Изпълнители
	Срок
	Източници за финансиране 
	Очакван ефект

	
1. Кастрация, обезпаразитяване, ваксиниране, маркиране и връщане на животните по местата на залавянето им

	1.1
	Осигуряване на условия за обработка на безстопанствени и домашни кучета
	Община Кирково
Ветеринарни специалисти
	2025-2030г.
	общински бюджет,
дарения,
проекти
	Възможност за обработка на кучета – безстопанствени и домашни на територията на община Кирково.

	1.2
	Организиране на съвместни проекти и кампании по кастрация, обезпаразитяване, маркиране и други на безстопанствени кучета
	ОДБХ - Кърджали,
Община Кирково,
Ветеринарни специалисти,
Организация за защита на животните
	ежегодно
	общински бюджет,
дарения,
проекти
	Масово извършваните мероприятия по кастрация на безстопанствени кучета допринася за по-бързото и сигурно овладяване на популацията на уличните кучета на дадена територия, а бързото им връщане по местата на залавянето им гарантира недопускането на други, необработени кучета в ареала. 

	1.3
	Информационни кампании
	Медии, Ветеринарни специалисти, ОЗЖ 
	постоянен
	
	Популяризиране действията по проблематиката, предприемани от страна на местната власт и партньорите й по програмата. 
Запознаване на населението с полезна информация за нормативните изисквания, информация за болести пренасяни от животните, начини за предотвратяване разпространението на зарази и пр.

	1.4
	Преброяване на безстопанствените кучета на територията на Община Кирково
	Община Кирково;
Кметства 
	времеви период, съгласно Националната програма
	общински бюджет,
дарения
	Възможност за точна преценка промяната в популацията на безстопанствените кучета като критерий за успеваемост на мерките по програмата. 

	
2. Регистрация на домашните кучета и контрол върху размножаването им, с цел блокиране на притока от дома към улицата.


	2.1
	Обособяване на места за свободно разхождане на домашни животни
	Община Кирково
	постоянен
	общински бюджет;
европейски фондове
	Изпълнение на нормативно изискване към кметовете на общини да осигурят маркирани и обособени обществени места за разхождане на домашни кучета. 
Осигуряване на добри условия за свободно разхождане на домашните кучета, без с това да се нарушава спокойствието и комфорта на останалите граждани. 

	2.2
	Разширяване функционалността на регистъра за административна регистрация на домашни кучета. 
	Община Кирково
	2025-2030 г.
	общински бюджет 
	Подобряване обслужването на граждани – собственици на домашни кучета при административната регистрация на животните. Повишаване събираемостта от таксата за притежаване на домашно куче. 

	2.3
	Организиране на сигурна система за навременно подаване и получаване на информация за ветеринарна регистрация на домашните кучета 
	ОДБХ,
Община Кирково
	постоянен
	
	Изпълнение на нормативно изискване към ветеринарните лекари за предоставяне на тази информация. Събраната информация би дала ясна картина за реалния брой домашни кучета, отглеждани на територията на Община Кирково. 

	2.4
	Актуализиране на местната нормативна уредба, съгласно действащото законодателство. 
	Общински съвет, Община Кирково,
ОДБХ, ОЗЖ
	при необходимост
	
	Навременно адаптиране на местната нормативна уредба към промените в националното законодателство. 

	2.5
	Предписания и санкции за собственици, незаплатили „такса за притежаване на куче” и нарушаващи общинската наредба за притежаване и отглеждане на куче. 
	
Община Кирково
	постоянен
	
	Повишаване гражданската активност и отговорност при спазване на нормативните изисквания от собствениците на домашни кучета 

	2.6
	Предписания и санкции за нарушения на законовите разпоредби от собственици или осиновители на кучета.
	Община Кирково
	постоянен
	
	Повишаване гражданската отговорност при спазване на нормативните изисквания за  домашни кучета

	2.7
	Организиране и провеждане на съвместни проекти и кампании по кастрация, обезпаразитяване, маркиране и пр. на домашни кучета. 
	ОДБХ,
ветеринарни специалисти,
Община Кирково, ОЗЖ
	ежегодно
	
	Стимулиране собствениците на домашни кучета да ограничат раждаемостта на своите животни и създаване на нежелано потомство. 

	2.8
	Информационни кампании 
	Община Кирково,
медии, ветеринарни специалисти, ОЗЖ
	постоянен
	общински бюджет,
дарения,
проекти
	Популяризиране действията по проблематиката, предприемани от страна на местната власт и партньорите й по програмата. Запознаване на населението с полезна информация за нормативните изисквания, информация за болести пренасяни от животните, начини за предотвратяване разпространението на зарази и пр.



